นายบาน กีมูน แถลงแสดงความผิดหวัง ที่ไม่สามารถเข้าพบนางอองซาน ซู จี ในการเยือนพม่าเมื่อเร็วๆ นี้
ในการแถลงต่อสมาชิกคณะมนตรีความมั่นคงแห่งสหประชาชาติ นายบานกีมูน เลขาธิการองค์การสหประชาชาติกล่าวว่า เป็นความผิดหวังอย่างยิ่งที่เขาไม่สา
ในวันจันทร์เลขาธิการองค์การสหประชาชาติ นายบานกีมูน บรรยายสรุปแก่สมาชิกคณะมนตรีความมั่นคงแห่งสหประชาชาติเกี่ยวกับการเยือนพม่าซึ่งเขาได้พบกับผู้นำอาวุโส นายพลทาน ชเว นายกรัฐมนตรี และผู้ทำคนอื่นๆ ของพม่า การเยือนพม่า 2วันของนายบานกีมูนได้รับความสนับสนุนจากคณะมนตรีความมั่นคง แต่เป็นที่เห็นกันว่าเปนการเยือนที่ล้มเหลว เพราะเขาไม่สามารถพบกับนางอองซานซูจี หรือมีผลที่แท้จริงใดๆในประเด็นปัญหาที่ค้างคาอยู่ เลขาธิการองค์การสหประชาชาตินายบานกีมูน กล่าวว่า การที่ผู้นำพม่าไม่อนุญาตให้เขาพบกับนางอองซานซูจีไม่ใช่เป็นเพียงความผิดหวังอย่างยิ่งเท่านั้นแต่เป็นการสูญเสียโอกาสสำหรับทางการพม่าเอง เขากล่าวว่าการอนุญาตให้มีการพบกับนางอองซานซูจีผู้ถูกคุมขังอยู่จะเป็นการให้สัญญาณที่ก่อประโยชน์ และการประนีประนอมทั้งต่อภายในและนอกพม่า อูทานสเวเอกอัครรัฐทูตพม่าประจำองค์การสหประชาชาติ แก้ต่างการตัดสินใจของรัฐบาลพม่าว่านายพลอาวุโสของพม่าเต็มใจที่จะจัดให้มีการพบกัน แต่เป็นการตัดสินใจของศาลพิเศษที่กำลังดำเนินคดีนางอองซานซูจีในข้อหาละเมิดเงื่อนไขการกักบริเวณ ที่ไม่อนุญาตให้นายบานกีมูนพบกับนางอองซานซูจี นายบานกีมูนกล่าวว่าระหว่างการพบ 2 ครั้งกับนายพลอาวุโสของพม่านั้นเขาได้พูดถึงเรื่องความจำเป็นที่ผู้นำพม่าจะต้องดำเนินการอย่างเป็นแก่นสาร เพื่อให้มีการปล่อยนักโทษการเมืองทั้งหมดและขอให้มีการกลับมาเจรจากันใหม่ ระหว่างรัฐบาลพม่ากับฝ่ายค้านและการสร้างสภาพการณ์สำหรับการเลือกตั้งที่เชื่อถือได้ และถูกต้องตามกฏหมายในปีหน้าเลขาธิการองค์การสหประชาชาติกล่าวว่า เขาได้รับการยืนยันว่าการเลือกตั้งทั่วไปในปี 2552 จะเป็นการเลือกตั้งที่เสรีและยุติธรรม แต่เขาเตือนว่าคำมั่นสัญญาดังกล่าว จะต้องมีการดำเนินการให้เป็นไปตามนั้น อูทานสเวเอกอัครรัฐทูตพม่าประจำองค์การสหประชาชาติแถลงต่อสมาชิกคณะมนตรีความมั่นคงแห่งสหประชาชาติว่ารัฐบาลพม่าตั้งใจที่จะดำเนินการตามข้อเสนอแนะ ที่เหมาะสมทั้งหมดของเลขาธิการสหประชาชาติ เอกอัครรัฐทูตพม่า ประจำองค์การสหประชาชาติประกาศอย่างไม่คาดกันมาก่อนด้วยว่า รัฐบาลพม่ากำลังพิจารณานิรโทษกรรมสำหรับนักโทษโดยกล่าวว่า ตามคำขอของเลขาธิการสหประชาชาติรัฐบาลพม่ากำลังดำเนินการเพื่อให้นิรโทษกรรมแก่นักโทษ ด้วยเหตุผลทางด้านมนุษยธรรมและด้วยความคิดที่ว่า คนเหล่านั้นจะได้มีส่วนร่วมในการเลือกตั้งทั่วไปในปี 2552 นายบานกีมูนกล่าวกับผู้สื่อข่าวในเวลาต่อมาว่าการประกาศดังกล่าวเป็นเรื่องที่ก่อให้เกิดกำลังใจ แต่ก็จะต้องติดตามดูกันต่อไปว่ามีความหมายแค่ไหนเพียงใด และครอบคลุมถึงนักโทษคนใดบ้าง สำหรับภายในบรรดาสมาชิกคณะมนตรีความมั่นคงแห่งสหประชาชาตินั้นมีปฏิกิริยาต่างๆ กันไปเกี่ยวกับการบรรยายสรุปของนายบานกีมูน และการตอบสนองของรัฐบาลพม่าต่อการเยือนของนายบานกีมูนเลขาธิการองค์การสหประชาชาติ